ORDE do 18 de xuño de 2010 pola que se aproban as bases e a convocatoria de subvencións a concellos para a realización de proxectos de educación para a sustentabilidade vinculados ao Plan Xeral de Ordenación Municipal.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/07/2010

Os artigos 149.1º.23 da Constitución española e 27.30º do Estatuto de autonomía de Galicia facultan a nosa comunidade autónoma para establecer normas adicionais sobre protección do medio e a paisaxe.
A Comunidade Autónoma de Galicia ten a obriga de fomentar a conciencia de que o medio galego é un patrimonio e un ben en que todos os estamentos sociais deben estar implicados.
O Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, recolle entre as súas competencias á promoción, deseño, execución e seguimento de programas, accións e actividades formativas de concienciación para a sustentabilidade dirixidas ao conxunto da poboación.
A Estratexia Galega de Educación Ambiental foi aprobada o 9 de novembro de 1999 no Consello Galego de Medio Ambiente e publicada no DOG nº 205, do 23 de outubro de 2000, froito dos compromisos ambientais adoptados por España nas reunións de Tiblisi e Tesalónica, e seguindo as recomendacións do Libro Branco de Educación Ambiental. O desenvolvemento sustentable considérase como un novo modelo social que asume límites aos recursos e, polo tanto, oposto a un crecemento sen fin, que antepón a calidade de vida fronte ao benestar material e baseado na solidariedade social rexional e interxeracional.
Co obxecto de impulsar o concepto de sustentabilidade na sociedade galega, a Consellería de Medio Ambiente, Territorio e Infraestruturas promove un réxime de axudas destinadas á formación dunha conciencia social para fomentar a cultura do territorio a través da educación para a sustentabilidade.
O réxime xeral das axudas e subvencións na nosa comunidade autónoma establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario a normativa principal está representada polo Decreto 11/2009, do 8 de xaneiro, polo que se aproba o regulamento da Lei de subvencións de Galicia. Esta orde cumpre coas exixencias da precitada normativa.
O principio de subsidiaridade, definido no artigo 5 do Tratado constitutivo da Comunidade Europea, ten por obxecto garantir que as decisións se tomen o máis cerca posible do cidadán. Así, ademais de lograr unha maior eficacia e axuste ás circunstancias do contorno local, poténciase o desenvolvemento das accións divulgativas dende a administración mais próxima ao cidadán.
En virtude do anterior, en concordancia co disposto no artigo 27.15º do Estatuto de autonomía e en uso das atribucións que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto das axudas.
1. As axudas convocadas mediante a presente orde teñen por obxecto contribuír ao financiamento de proxectos de educación para a sustentabilidade e tramitarase baixo os principios de publicidade, transparencia, concorrencia competitiva, obxectividade, igualdade e non-discriminación, con eficacia no cumprimento dos obxectivos fixados e eficiencia na asignación e utilización dos recursos públicos, segundo o artigo 5 da Lei 9/2007, do 13 de xuño, de subvencións de Galicia.
Para tal efecto:
Entenderase por educación para a sustentabilidade a que ensine valores ambientais, sociais e economicamente responsables e sustentables, que promova un cambio de actitudes, hábitos e comportamentos, que se materialice nun cambio cara á participación activa da cidadanía.
Unha participación activa da cidadanía debería estar orientada á formulación de propostas e á toma de decisións sobre o seu territorio e os elementos que o integran, así como sobre os impactos que afectan o territorio e a paisaxe. Introducir criterios de sustentabilidade nos instrumentos de ordenación do territorio municipal como son os plans xerais de ordenación municipal (PXOM) supón un reto para todos os sectores da cidadanía ao ter a oportunidade de implicarse no desenvolvemento a curto e longo prazo.
Esta orde de axudas ten como obxectivo subvencionar proxectos de educación para a sustentabilidade orientados a promover a participación activa da cidadanía na elaboración de propostas con criterios de sustentabilidade que afectan o territorio municipal que poderán ser consideradas nos PXOM dos seus concellos. Deste xeito iríase profundizando na implicación dos concellos como actores do desenvolvemento sustentable.
2. Os proxectos subvencionables deberán realizarse durante o ano 2010, no ámbito xeográfico do solicitante dentro da Comunidade Autónoma de Galicia.
3. O proxecto de educación para a sostibilidade versará sobre unha das seguintes áreas temáticas, enfocando a súa perspectiva dende o Plan Xeral de Ordenación Municipal (PXOM):
a) Medio natural.
b) Xestión do territorio.
c) Xestión integral da auga.
d) Mobilidade sustentable.
e) Actividades que provoquen un impacto ambiental no territorio (ex: residuos).
f) Urbanismo sustentable.
g) Paisaxe: percepción social do territorio.
4. O proxecto deberá incluír unha programación coherente e secuenciada de accións de formación, de sensibilización, de participación e de formulación de propostas para a súa consideración no PXOM.
5. As accións deberán estar dirixidas exclusivamente ao público adulto: asociacións veciñais, asociacións locais, colectivos profesionais e sociais.
Artigo 2º.-Beneficiarios.
1. Poderán acceder a esta axuda aqueles concellos da Comunidade Autónoma de Galicia que estean en proceso de revisión do seu Plan Xeral de Ordenación Municipal e o acrediten segundo o anexo IV.
2. Co obxecto de acadar unha maior repartición das axudas, só se admitirá unha solicitude por concello. En caso de presentar dúas solicitudes, quedarán desestimadas por incumprimento do presente artigo.
3. Será imprescindible que a coordinación da actividade a realice o persoal técnico propio do solicitante.
4. Non poderán obter a condición de beneficiarios das axudas previstas nesta orde as persoas ou entidades nas cales concorra algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia.
Artigo 3º.-Importe das axudas, compatibilidade, conceptos subvencionables e subcontratación.
1. A Consellería de Medio Ambiente, Territorio e Infraestruturas subvencionará os gastos que se realicen para levar a cabo as actividades mencionadas no artigo 1º, co 70% do seu orzamento, ata un límite máximo de 12.000 euros (doce mil euros) por cada beneficiario.
2. As axudas convocadas mediante esta orde son compatibles con outro tipo de subvencións e axudas doutras administracións públicas, entidades públicas ou privadas, nacionais ou estranxeiras, ou achegas de persoas físicas, sempre e cando a suma de todos os financiamentos acadados non supere o custo da actividade. No caso de que se superase ese custo, o importe da axuda reducirase na cantidade igual ao exceso de financiamento.
3. Serán conceptos subvencionables os sinalados no anexo VIII. En todo caso, deberán cumprir os requisitos establecidos no artigo 29 da Lei 9/2007, do 13 de xuño, de subvencións de Galicia.
4. Autorizase a subcontratación da execución das actividades ata o 100% do seu orzamento. No caso de subcontratación deberase xuntar unha carta de compromiso de colaboración de todos os axentes implicados na organización e execución (concello, empresa ou persoas físicas contratadas para a realización da actividade), sen prexuízo da obrigatoriedade de xustificar axeitadamente os conceptos subvencionables e os datos requiridos na memoria xustificativa recollida no anexo VII. Aplicaranse as restantes condicións e límites recollidos no artigo 27 e concordantes da Lei 9/2007, do 13 de xuño, de subvencións de Galicia.
Artigo 4º.-Solicitudes: lugar, prazo e documentación.
1. As solicitudes de subvención irán dirixidas ao conselleiro de Medio Ambiente, Territorio e Infraestruturas e deberán formularse mediante o modelo normalizado incluído como anexo I desta orde.
Poderán ser presentadas no rexistro xeral da Consellería de Medio Ambiente, Territorio e Infraestruturas (San Lázaro s/n. 15781 Santiago de Compostela) ou en calquera dos lugares previstos polo artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
De acordo co disposto no Real decreto 1829/1999, do 3 de decembro, que aproba o Regulamento polo que se regula a prestación dos servizos postais en desenvolvemento da Lei 24/1998, do 13 de xullo, do servizo postal universal, se a solicitude se enviara por correo, deberá presentarse en sobre aberto para que o funcionario de correos poda poñer a data e o selo nela antes de proceder á súa certificación.
2. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. O cómputo do citado prazo farase de data a data, entendéndose como último día do prazo o correspondente ao mesmo ordinal do día da publicación. Se o último día de prazo fose inhábil, o prazo entenderase prorrogado ao primeiro día hábil seguinte e, se no mes de vencemento non houbese día equivalente ao da publicación, entenderase que o prazo expira o derradeiro día do mes.
3. O modelo normalizado de solicitude deberá presentarse xunto coa seguinte documentación, á disposición do público na guía do cidadán, no enderezo da internet:
http://www.xunta.es/busca-de-procedementos
a) Solicitude de axuda debidamente cuberta e asinada (anexo I).
b) Memoria do proxecto segundo o índice do anexo II. Ademais, incluirá os seguintes documentos:
-Compromiso do concello de consideración das propostas elaboradas ao longo do proxecto por parte da cidadanía. Este compromiso deberá ser acreditado por acordo do Pleno da Corporación Municipal, de conformidade co artigo 64.2º da Lei de bases de réxime local de Galicia.
-Carta de compromiso de colaboración de todos os axentes implicados na organización e execución (empresa ou persoas físicas contratadas para a realización do proxecto).
c) Orzamento do proxecto (modelo recollido no anexo III).
d) Declaración xurada do representante legal do concello doutras axudas para a mesma actividade proveniente de entidades públicas ou financiamento privado, e do estado de tramitación do Plan Xeral de Ordenación Municipal do seu concello (conforme o modelo recollido no anexo IV).
3. De conformidade co establecido no artigo 20.3º da Lei 9/2007, do 13 de xuño, de subvencións de Galicia, a presentación das solicitudes comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda.
Non obstante, o solicitante poderá denegar expresamente a devandita autorización en cuxo caso estará obrigado a presentar, xunto coa súa solicitude, os devanditos certificados.
Non obstante, o solicitante poderá denegar expresamente esta autorización en cuxo caso deberá de presentar, xunto coa solicitude, unha declaración responsable de atoparse ao día do cumprimento das súas obrigas tributarias e fronte á Seguridade Social e non ter pendente ningunha débeda coa Xunta de Galicia.
Artigo 5º.-Procedemento.
1. Unha vez rematado o prazo de presentación de solicitudes, o Servizo de Promoción e Participación da Sostibilidade, órgano instrutor, requirirá ao solicitante a documentación exixible no artigo 4º.3, dando un prazo de dez días contados a partir do día seguinte ao da recepción do requirimento para achegar os documentos preceptivos, indicándolle que, de non facelo, se considerará que desiste na súa petición por resolución expresa, conforme dispón o artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Rematado o trámite de emenda, o instrutor remitirá as solicitudes formuladas á comisión de valoración referida no artigo 6º. Os acordos da comisión serán reflectidos nun informe, que conterá as seguintes mencións:
a) Solicitantes ordenados de maior a menor puntuación obtida, desagregada en función dos criterios de valoración recollidos no artigo 7º.
b) Solicitantes para os cales se propón a concesión de axuda e importe desta.
c) Solicitantes excluídos, con indicación da causa de exclusión.
3. A comisión de valoración proporá a concesión de axudas respecto daquelas solicitudes que, tendo superando o mínimo de 75 puntos sobre os 150 totais, acaden maior puntuación, ata esgotar a dotación orzamentaria indicada no artigo 15º desta orde.
4. A comisión de valoración poderá acordar motivadamente a exclusión daqueles proxectos que non se correspondan co obxecto da presente convocatoria, daquelas actividades ou conceptos que non estean suficientemente desagregados no orzamento ou que non se xustifique axeitadamente a súa necesidade para o desenvolvemento do proxecto.
5. O informe da comisión de valoración será asinado polos membros da comisión e polo secretario quen a elevará, con carácter de proposta de resolución, ao director xeral de Sostibilidade e Paisaxe. A proposta de resolución deberá axustarse ao disposto no artigo 34 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Artigo 6º.-Comisión de valoración.
1. Para valorar os proxectos e solicitudes presentados constituirase unha comisión que estará formada polas seguintes persoas, podendo estas delegar a súa representación:
-O/a director/a xeral de Sostibilidade e Paisaxe.
-O/a director/a xeral da Administración local.
-Dous/dúas representantes da Federación Galega de Municipios e Provincias.
-Un/unha representante da Sociedade Galega de Educación Ambiental.
-O/a xefe/a do Servizo de Promoción e Participación da Sostibilidade, que exercerá as funcións de secretario/a da Comisión.
Artigo 7º.-Criterios de valoración das solicitudes.
1. A comisión de valoración aplicará os criterios que a continuación se indican considerando o desenvolvemento pormenorizado e coherente das epígrafes e a achega da documentación referida na memoria do proxecto incluído na solicitude presentada.
a) Calidade técnica do proxecto (0-100 puntos), tendo en conta a súa adecuación aos obxectivos da Estratexia Galega de Educación Ambiental (EGEA); valoraranse os proxectos que inclúan actividades que especifiquen as metodoloxías, procedementos e os recursos para lograr:
i. A formación e sensibilización que inviten ao cambio de comportamentos, actitudes e hábitos da poboación cara á sustentabilidade do seu concello.
ii. A participación activa da cidadanía para a formulación de propostas concretas para ser consideradas no PXOM.
iii.A consideración das propostas, obtidas da participación activa da cidadanía.
iv. Unha avaliación do grao de consecución dos obxectivos do proxecto mediante indicadores.
b) Cualificación profesional e experiencia dos medios humanos que executarán ou asesorarán o proxecto (0-20 puntos):
i. Titulación universitaria.
ii. Formación especializada e experiencia en educación para a sustentabilidade e en procesos de participación cidadá, por parte dos monitores ou persoal das empresas contratadas.
iii.Carta de compromiso de colaboración de todos os axentes implicados na organización e execución (concello, empresa ou persoas físicas contratadas para a realización do proxecto).
c) Intensidade da actividade (0-10 puntos), en función de:
i. A súa duración.
ii. A súa continuidade mais aló do expediente de axuda.
d) Axuste do orzamento ao proxecto (0-20 puntos).
Artigo 8º.-Resolución do procedemento.
1. A resolución de concesión das axudas convocadas mediante esta orde atribúese o director xeral de Sostibilidade e Paisaxe, por expresa delegación do conselleiro de Medio Ambiente, Territorio e Infraestruturas. A dita resolución será motivada conforme os criterios establecidos no artigo 7º, incluíndo a relación dos solicitantes aos cales se concede a subvención e facendo constar expresamente a desestimación do resto das solicitudes.
2. Conforme o disposto polo artigo 24 da Lei 9/2007, do 13 de xuño, de subvencións de Galicia, en relación cos artigos 58.1º, 59.6º, letra b), e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, a publicación da resolución no Diario Oficial de Galicia terá os efectos de notificación, sen prexuízo da posibilidade de comunicar a concesión da axuda aos respectivos beneficiarios, a título informativo.
3. Transcorridos dez días dende a notificación ou publicación da resolución, os beneficiarios deberán presentar a aceptación ou renuncia da axuda (anexo V).
4. O prazo máximo para ditar e notificar a resolución do procedemento será de cinco meses, contados a partir da data de finalización do prazo de presentación das solicitudes.
5. O vencemento do prazo máximo indicado sen que se notificase a resolución, lexitima os interesados para entender desestimada a súa solicitude por silencio administrativo, segundo o disposto no artigo 23.5º da Lei 9/2007, do 13 de xuño, de subvencións de Galicia e 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo da obriga de resolver expresamente as devanditas solicitudes, conforme prevé o artigo 42 da dita lei.
6. Contra a resolución non caberá interpoñer recurso en vía administrativa. Non obstante, de conformidade co artigo 44 da Lei 29/1998, do 13 de xullo, reguladora da xurisdicción contencioso-administrativa, cando unha administración interpoña recurso contencioso-administrativo contra outra, poderá requirila previamente para que derrogue a disposición, anule ou revogue o acto, faga cesar ou modifique a actuación material, ou inicie a actividade a que estea obrigada.
7. O requirimento deberá dirixirse ao órgano competente mediante escrito razoado que concretará a disposición, acto, actuación ou inactividade, e deberá producirse no prazo de dous meses contados dende a publicación da norma ou dende que a administración requirente coñecera ou puidera coñecer o acto, actuación ou inactividade.
8. O requirimento entenderase rexeitado se, dentro do mes seguinte á súa recepción, o requirido non o contestase.
Artigo 9º.-Rexistro Público de Subvencións.
1. As resolucións de concesión de subvencións incluiranse no Rexistro Público de Subvencións dependente da Consellería de Facenda, para ordenación e coñecemento da actividade subvencionadora en Galicia.
2. Os interesados terán, en calquera momento, o dereito de acceso, rectificación, cancelación e oposición con respecto aos seus datos persoais que figuren no Rexistro Público de Subvencións, de conformidade co establecido na Lei orgánica 15/1999, do 13 de decembro, de protección de datos de carácter persoal.
3. A solicitude para ser beneficiario das presentes axudas levará implícita a autorización, no suposto de concesión da axuda, para a inscrición no Rexistro Público de Subvencións dos datos facilitados á Xunta de Galicia na solicitude. Non obstante, os solicitantes poderán denegar expresamente o seu consentimento á inscrición dos seus datos persoais no Rexistro Público de Subvencións, cando concorra algunha das circunstancias previstas na letra d) do punto 2º do artigo 15 da Lei 9/2007, do 13 de xuño, de subvencións de Galicia.
Artigo 10º.-Xustificación, control e pagamento.
1. Para a percepción do importe das axudas concedidas será requisito necesario a previa xustificación polos beneficiarios, antes do 15 de novembro de 2010, do cumprimento das condicións impostas e da consecución dos obxectivos previstos.
2. Pagaranse unicamente os conceptos de gasto que estean debidamente xustificados e que se axusten ao establecido no anexo VIII. A non xustificación implicará a redución do importe concedido. De producirse modificacións no proxecto e polo tanto nos conceptos de gasto do presuposto, deberá de ser comunicado, cun mes de antelación e actualizando o expediente de solicitude cos cambios propostos, á Consellería de Medio Ambiente, Territorio e Infraestruturas que, de conceder autorización, terá en conta tales cambios á hora de considerar a xustificación.
3. Para a xustificación e percepción do importe das axudas concedidas, os beneficiarios deberán presentar a seguinte documentación:
a) Solicitude de cobramento e declaración xurada doutras axudas recibidas e solicitadas (anexo VI).
b) Memoria xustificativa do proxecto realizado (anexo VII), que deberá gardar a debida coherencia co proxecto e orzamento descritos na solicitude da axuda.
c) Relación de gastos realizados conforme o anexo X, asinado polo secretario ou interventor.
d) Facturas orixinais ou compulsadas (ordenadas segundo o anexo X), convenientemente detalladas ou con explicación anexa da vinculación do gasto coa actividade realizada.
e) Xustificantes do pagamento ou certificación da Intervención da súa toma de razón en contabilidade conforme o disposto polo artigo 28.5º da Lei 9/2007, de subvencións de Galicia.
f) Certificación do secretario do concello, en que conste a condición e o posto de traballo do empregado interveniente (persoal propio, funcionario ou laboral), as tarefas realizadas, o número de horas investido e o custo da dita intervención, no caso de ter que xustificar este concepto de gasto.
g) No caso de subcontratación da actividade, declaración xurada do subcontratista, facendo constar que non se atopa incurso en ningún dos supostos recollidos no artigo 27.7º e concordantes da Lei 9/2007, do 13 de xuño, de subvencións de Galicia, conforme o anexo IX.
4. Os servizos da Consellería de Medio Ambiente, Territorio e Infraestruturas poderán, en calquera momento, inspeccionar e controlar o destino das axudas e o cumprimento dos fins para os cales foron concedidas e o axuste dos investimentos realizados con respecto aos conceptos subvencionables, conforme dispón o artigo 30.5º da Lei 9/2007, do 13 de xuño, de subvencións de Galicia.
Para tal efecto, poderán facer visitas e inspeccións dos lugares onde se realizarán as actividades mesmo con carácter previo á concesión de axudas, para comprobar a súa adecuación á normativa vixente, así como solicitar, en calquera momento da tramitación do procedemento, canta documentación se considere necesaria para comprobar a adecuada execución das actividades que fosen obxecto das axudas consonte co establecido no artigo 30.11º da devandita Lei 9/2007, do 30 de xuño.
Artigo 11º.-Publicidade.
1. Para efectos do disposto polo artigo 15 da Lei 9/2007, do 13 de xuño, de subvencións de Galicia, na publicación da resolución das axudas no Diario Oficial de Galicia, deberá facerse constar especificamente a súa convocatoria, o programa e o crédito orzamentario ao cal se imputen, beneficiario, cantidade concedida e finalidade ou finalidades da subvención.
2. Con suxeición ao establecido no artigo 13.4º da Lei 4/2006, do 30 de xuño, de transparencia e boas prácticas na Administración pública galega, as axudas serán obxecto de publicación na páxina web oficial da Consellería de Medio Ambiente, Territorio e Infraestruturas, especificándose as súas bases reguladoras, o seu importe e a relación dos beneficiarios.
3. Os beneficiarios das axudas deberán cumprir co disposto polo artigo 15.3º da Lei 9/2007, do 13 de xuño, de subvencións de Galicia, facendo constar nos actos de difusión da actividade e no material impreso que se poida empregar nela, que conta con financiamento da Consellería de Medio Ambiente, Territorio e Infraestruturas da Xunta de Galicia, e empregando o logotipo de imaxe corporativa da Xunta de Galicia, que se pode obter en:
http://www.xunta.es/identidade-corporativa/.
Artigo 12º.-Reintegro.
1. Procederá o reintegro total ou parcial do importe das axudas concedidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos e termos previstos nos artigos 32 e 33 da mesma lei, así como no suposto de incumprimento das condicións establecidas para a súa concesión.
2. O órgano concedente será o competente para exixir do beneficiario o reintegro de subvencións, cando aprecie a existencia dalgún dos supostos de reintegro de cantidades percibidas establecidos no artigo 33 da Lei 9/2007, do 13 de xuño, de subvencións de Galicia, sen prexuízo das facultades atribuídas a outros órganos para a execución do acordo.
3. O procedemento de reintegro rexerase polas disposicións xerais sobre procedemento administrativo contidas no título VI da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo das especialidades recollidas no capítulo II, do título II, da Lei 9/2007, do 13 de xuño, de subvencións de Galicia e capítulo II do título V, do Decreto 11/2009, do 8 de xaneiro, polo que se aproba o regulamento da Lei de subvencións de Galicia.
Artigo 13º.-Modificación da resolución.
1. Se no transcurso do expediente o solicitante precisase introducir modificacións a este, solicitará autorización da Consellería de Medio Ambiente, Territorio e Infraestruturas xustificando as razóns do cambio e actualizando o expediente en que se recollan as variacións do proxecto orixinal. Poderanse modificar as resolucións individuais de axuda sempre que os novos elementos e circunstancias que motivan a modificación cumpran os criterios de selección aplicados para a concesión das axudas, sen que poida derivar en criterio discriminatorio respecto a terceiros.
2. Toda alteración das condicións tidas en conta na concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución.
3. A modificación de axuda realizarase mediante resolución do director xeral de Sostibilidade e Paisaxe, por delegación do conselleiro de Medio Ambiente, Territorio e Infraestruturas.
Artigo 14º.-Infraccións e sancións administrativas.
1. Aos beneficiarios seralles de aplicación, nos seus propios termos, o réxime de infraccións e sancións en materia de subvencións establecido no título IV da Lei 9/2007, do 13 de xuño, de subvencións de Galicia; así como o procedemento previsto no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
2. Para a determinación do órgano competente para a imposición de sancións se terá en conta o establecido no artigo 64 da Lei 9/2007, do 13 de xuño, de subvencións de Galicia.
Artigo 15º.-Dotación económica.
As axudas concedidas financiaranse con cargo á aplicación orzamentaria 15.04.541.E.460.1 dos orzamentos xerais da Comunidade Autónoma de Galicia para o ano 2010, cunha dotación inicial de 211.622 euros (douscentos once mil seiscentos vinte e dous euros).
Artigo 16º.-Obriga de informar.
1. Os beneficiarios destas axudas deberán informar a Consellería de Medio Ambiente, Territorio e Infraestruturas da execución das actividades que figuran no proxecto subvencionado, cunha antelación mínima de quince días, indicando lugar, data e hora delas. Para este efecto poderán dirixirse ao enderezo de correo electrónico educación.sostible@xunta.es.
2. Ademais da documentación complementaria que, durante a tramitación do procedemento, poidan exixir os órganos correspondentes da Dirección Xeral de Sostibilidade e Paisaxe, os beneficiarios das axudas previstas nesta orde teñen a obriga de facilitar toda a información que lles requira a Intervención Xeral da comunidade autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas públicas, así como a que lles requira calquera órgano comunitario de inspección ou control.
Disposición adicional
Delégase no director xeral de Sostibilidade e Paisaxe o exercicio da competencia para resolver a convocatoria de axudas a concellos para a realización de proxectos de educación para a sustentabilidade, consonte o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Desenvolvemento.
Facúltase o director xeral de Sostibilidade e Paisaxe para ditar as instrucións precisas para o desenvolvemento e a execución do disposto nesta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xuño de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Ver referencia pdf "12500D006P022.PDF"